
**Slovenská“ horúca exoplanéta HAT-P-5b** Pre Slovensko IAU vybralo planétu objavenú v roku 2007 pri hviezde, ktorá nesie označenie *HAT-P-5*. Táto hviezda, nachádzajúca sa v letnom súhvezdí *Lýra*, je podľa najnovších meraní družice Gaia od Zeme vzdialená asi 990 svetelných rokov. Má zhruba 12 magnitúdu a je spektrálneho typu G1V, teda celkom podobná nášmu Slnku. Je o niečo väčšia, hmotnejšia (asi 1,16-krát) a teplejšia o zhruba 200 kelvinov. V porovnaní s našou materskou hviezdou je pravdepodobne mladšia, má asi 1,7 až 2,5 miliardy rokov. V jej planetárnom systéme poznáme zatiaľ jedinú planétu – *HAT-P-5b*.

Objav planéty *HAT-P-5b* bol ohlásený 9. októbra 2007 v *The Astrophysical Journal Letters*. Objavili ju metódou tranzitov v rámci projektu HATNet (T*he Hungarian-made Automated Telescope Network Exoplanet Survey*), ktorý prevádzkuje od roku 2003 *Princeton University* v USA. Dodajme, že sieť siedmych teleskopov HATNet okrem planéty *HAT-P-5b* doteraz objavila ďalších 60 extrasolárnych planét.

„Slovenská“ exoplanéta patrí do kategórie *horúcich Jupiterov*. Materskú hviezdu obehne za 2,79 dňa (asi 67 hodín), má hmotnosť 1,06 hmotností Jupitera, je teda asi 337-krát hmotnejšia ako Zem. Zaujímavé je, že pri tejto hmotnosti a polomere asi o 26 % väčšom ako má Jupiter je priemerná hustota tejto planéty nižšia ako hustota vody, takže *HAT-P-5b* by na dostatočne veľkom oceáne plávala podobne ako Saturn. Aj keď ide o pomerne blízky systém, nie je zaujímavý z hľadiska možnej existencie života ako ho poznáme zo Zeme.

Obieha totiž takmer desaťkrát bližšie okolo svojej hviezdy ako Merkúr okolo Slnka a rovnovážna teplota tejto plynnej planéty je takmer 1400 kelvinov.